**ELŐTERJESZTÉS**

**Szombathely Megyei Jogú Város Közgyűlésének**

**2022. szeptember 29-i ülésére**

**Javaslat közterületek elnevezésére**

Magyarország helyi önkormányzatairól szóló 2011. évi CLXXXIX. törvény (Mötv.) 42. § 8. pontja értelmében a közterületek elnevezése a képviselő-testület kizárólagos hatáskörébe tartozik. Az alábbiakban két szombathelyi közterület elnevezésére teszek javaslatot.

**I.**

Tájékoztatom a Tisztelt Közgyűlést, hogy egy, az oladi városrészen található ingatlanon épülő épület házszámkijelöléséhez elengedhetetlen annak a közterületnek az elnevezése, amelyről az megközelíthető. Az elnevezendő út a Dolgozók útjával párhuzamosan, attól északra található, a Zeli majortól a bucsui elágazóig tartó, közút megnevezésű, külterületi 01048/135 hrsz-ú ingatlan. A jelenleg elnevezéssel nem rendelkező közterületi ingatlan elhelyezkedését az előterjesztéshez 1. számú mellékletként csatolt térképmásolat szemlélteti. Az út mellett található fasorra tekintettel a területnek – a helyiek javaslatával egyetértve – a **Tölgyes fasor** elnevezést javasolom.

**II.**

A Parkerdő Lakókert városrészen szintén egy építkezés miatti házszámkijelölés okán vált szükségessé egy elnevezés: a Síp utcával párhuzamosan, attól keletre található, a Homok utcát és a Jégpince utat összekötő, 4425/19 hrsz-ú ingatlan elnevezése. A szóban forgó magánút elhelyezkedését az előterjesztéshez 2. számú mellékletként csatolt térképmásolat szemlélteti. Tekintettel arra, hogy a környéken találhatóak hangszerekről elnevezett közterületek (Síp utca, Dob utca és Cimbalom utca), ennek az utcának is egy hangszerről történő elnevezésére, a **Gordonka utca** névre teszek javaslatot.

Kérem a Tisztelt Közgyűlést, hogy az előterjesztést megtárgyalni és a határozati javaslatokat elfogadni szíveskedjék.

**Szombathely, 2022. szeptember „ ”.**

**(: Dr. Nemény András :)**

**I.**

**HATÁROZATI JAVASLAT**

**…/2022. (IX.29.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a Szombathely, külterület 01048/135 hrsz-ú, közút megjelölésű közterületi ingatlant Tölgyes fasornak nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület átnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon.
3. A Közgyűlés felkéri a polgármestert, hogy a lakosságot a közterület átnevezéséről az önkormányzati hetilap és a Városi TV útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési Osztály vezetője

Dr. Kovács Előd, a Polgármesteri Kabinet vezetője)

**Határidő:** azonnal

**II.**

**HATÁROZATI JAVASLAT**

**…/2022. (IX.29.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a Szombathely, belterület 4425/19 hrsz-ú, magánút megjelölésű közterületi ingatlant Gordonka utcának nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettség teljesítése iránt intézkedjen, a nyilvántartásokon szükséges átvezetésről gondoskodjon.
3. A Közgyűlés felkéri a polgármestert, hogy a lakosságot a közterületi elnevezésről az önkormányzati hetilap és a Városi TV útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési Osztály vezetője

Dr. Kovács Előd, a Polgármesteri Kabinet vezetője)

**Határidő:** azonnal